Den nordjyske trio, Nikita, er torsdagens første band på 'Den Lille Fede' - den mindste af Nibe Festivalens fire scener. Gennem årene har de tre nordjyder besøgt Nibe Festival masser af gange, men det er første gang, de selv er hyret til at skulle spille, og derfor er dagen i dag ganske særlig. - Nu kommer vi lige pludselig ind på scenen, og vi står på plakaten, så der er noget på spil jo, siger Nikita Elvervind, der er forsanger i Nikita. Til daglig arbejder den unge kvinde som pædagogmedhjælper, men det er musikken, hun drømmer om at leve af en dag, og det er netop derfor, det betyder så meget, at skulle spille på Nibe Festivalen. - Jeg lever og ånder for musik, og jeg kan ikke koncentrere mig om andet. Så jeg tror bare, jeg har indfundet mig med, at jeg sgu ikke får et almindelig otte til 16-job, siger Nikita Elvervind. Større band - større scene Et par hundrede meter derfra ligger den lidt større scene - også kaldet 'Reservatet'. Her spiller den københavnske gruppe, Katinka Band. Gruppen har spillet masser af koncerter i hele Danmark, men det er første gang, de spiller på Nibe Festival. - Der er en dejlig stemning, og der er en dejlig blanding af unge og gamle mennesker – det er perfekt til os, siger Katinka Bjerregaard. Festivalens absolut største scene bliver torsdag åbnet af Folkeklubben, og det gik ikke stille for sig. - Vi tror aldrig, at der kommer nogen, men så var der bare så mange mennesker, selvom det er tidligt på dagen. Det var meget bekræftende, siger Kjartan Arngrim, der er forsanger i Folkeklubben. Gruppen kender alt til Nibe Festival. gennem årene har de spillet på samtlige af festivalen scener. - Vi har taget den fra Den Lille Fede til Reservatet over til Blå Scene til nu i dag, hvor vi har debut på Den Store Scene, siger Martin Dall, der er guitarist i Folkeklubben. En drøm går i opfyldelse For nogle år siden stod Folkeklubben på nøjagtig samme scene, som Nikita gør i dag. Derfor kan det virke nærliggende at spørge, om de har et råd til den unge kvinde. - Det kan jeg love dig for, vi ikke har, lyder det prompte fra forsangeren som fortsætter: alle de råd vi nogensinde har fået af nogen i den her branche, de har været sludder og vrøvl. Hun skal finde sin egen vej og sin egen melodi, siger Kjartan Arngrim resolut. Tilbage på festivalens lille scene har Nikita netop modtaget de sidste klapsalver fra publikum. I dag gik en drøm i opfyldelse, og drømmene for næste år er allerede på plads. - Jeg håber da, vi får en lidt større scene, siger hun med et glimt i øjet. Det kunne være fedt at få lov at spille på reservatet, for jeg tror ikke, vi er klar til Stor Scene endnu, siger hun og griner.

Referat:
Nogle har spillet på Nibe Festival i årevis. For andre er det første gang.